**ԱՇԽԱՏԱՆՔԻ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆ**

**ԱՇԽԱՏԱՆՔԻ ՈԼՈՐՏԻ ԱՊԱԳԱՅԻ ՀԱՐՑԵՐՈՎ ԳԼՈԲԱԼ ՀԱՆՁՆԱԺՈՂՈՎ**

**ԱՇԽԱՏԵԼ ՀԱՆՈՒՆ ԱՎԵԼԻ ԼԱՎ ԱՊԱԳԱՅԻ**

**ԳԼՈԲԱԼ ԶԵԿՈՒՅՑԻ ԱՄՓՈՓ ՆԿԱՐԱԳԻՐ**

Աշխատանքի ոլորտի ապագայի վերաբերյալ Գլոբալ հանձնաժողովի պատմական զեկույցի նպատակն է սահմանել այն քայլերը, որոնք, աննախադեպ փոփոխությունների և մարտահրավերների պայմաններում, անհրաժեշտ է գործադրել՝ հանուն աշխատանքի ոլորտի լավ ապագայի և ի շահ բոլորի:

**Աշխատանքի ապագան**

Աշխատանքի ոլորտը փոխակերպվում է նոր ուժերի ազդեցության ներքո: Այս անցումային գործընթացները պահանջում են վճռական գործողություններ:

Առջևում բացվում են բազմաթիվ հնարավորություններ աշխատանքային կյանքի որակը բարելավելու, ընտրության հնարավորություններն ընդլայնելու, գենդերային բացը նվազեցնելու, աշխարհում անհավասարության հետևանքով առաջացած վնասը հաղթահարելու և բազմաթիվ այլ խնդիրներ լուծելու համար: Սակայն, դրանցից և ոչ մեկն ինքնին չի կարող տեղի ունենալ: Առանց վճռական գործողությունների, մենք կընթանանք դեպի մի աշխարհ, որտեղ գոյություն ունեցող անհավասարությունն էլ ավելի կխորանա, իսկ անորոշությունը՝ կուժեղանա:

Մենք պետք է օգտվենք արդի վերափոխումների առաջարկվող հնարավորություններից` ավելի լավ ապագա կառուցելու և տնտեսական կայունություն, հավասար հնարավորություններ և սոցիալական արդարություն ապահովելու համար, ինչն, ի վերջո, կհանգեցնի մեր հասարակության հզորացմանը:

**Օգտվենք պահից՝ սոցիալական գործընկերությանը նոր շունչ տալու համար**

Այս նոր ուղին հարթելու համար անհրաժեշտ են վճռորոշ գործողություններ կառավարությունների, ինչպես նաև գործատուների և արհեստակցական կազմակերպությունների կողմից: Նրանք պետք է նոր շունչ հաղորդեն սոցիալական գործընկերությանը, որով կապահովվի տնտեսական առաջընթացում աշխատողների արդարացի մասնաբաժինը, իրենց իրավունքների հանդեպ հարգանքը և պաշտպանությունը ռիսկերից` տնտեսության զարգացման մեջ նրանց հետագա ներդրման դիմաց:

**Մարդակենտրոն օրակարգ**

Աշխատանքի ոլորտի ապագայի ձևավորման գործում անհրաժեշտ է որդեգրել մարդակենտրոն օրակարգ, որում մարդն ու նրա աշխատանքը կենտրոնական տեղ կունենան թե սոցիալ-տնտեսական քաղաքականության մեջ և թե գործնական պրակտիկայում: Օրակարգը նախատեսում է գործողությունների երեք հիմնական ուղղություններ, որոնք համադրությամբ կնպաստեն տնտեսական աճին, արդարությանը և կայունությանը՝ ի շահ ներկա և ապագա սերունդների: Այդ ուղղություններն են.

1. Մարդկային կարողությունների զարգացմանն ուղղված ներդրումների ավելացում,
2. Աշխատաշուկայի հաստատությունների մեջ ներդրումների ավելացում,
3. Արժանապատիվ և կայուն աշխատանքի մեջ ներդրումների ավելացում:

**Պատասխանատվության ստանձնում**

Բոլոր շահագրգիռ կողմերը պետք է պատասխանատվություն ստանձնեն աշխատանքի ոլորտի արդար և իրավահավասար ապագայի կառուցման համար: Յուրաքանչյուր երկրում սոցիալական գործընկերության ուժեղացմանն ուղղված անհապաղ գործողությունները պահանջում են ավելի մեծ ներդրումներ մարդկանց և աշխատաշուկայի հաստատությունների հնարավորությունների ընդլայնման մեջ, ինչպես նաև արժանապատիվ և կայուն զբաղվածության հնարավորությունների օգտագործում: Կառավարությունների և աշխատողների ու գործատուների կազմակերպությունների միջև սոցիալական երկխոսության միջոցով երկրները պետք է մշակեն ազգային ռազմավարություն աշխատանքի ոլորտի ապագայի վերաբերյալ:

ԱՄԿ-ն կոչված է յուրահատուկ դեր խաղալ այս օրակարգի իրագործման գործում՝ առաջնորդվելով իր նորմատիվային, մարդու իրավունքների վրա հիմնված մանդատով և եռակողմ սկզբունքներով: ԱՄԿ-ն կարող է դառնալ սոցիալական երկխոսության միջազգային համակարգի առանցքային կենտրոնը, աջակցել աշխատանքի ոլորտի ապագայի վերաբերյալ ազգային ռազմավարությունների մշակմանը և վերլուծությանը: Այս առումով, սույն զեկույցը հանդիսանում է ուղու սկիզբը: